એ અરસામાં, 1973ની સાલમાં મારે અમદાવાદ આવીને રહેવાનું થયું. સાંજે છ વાગ્યે ઇન્કમટેક્સ પાસેની મારી ઓફિસેથી છૂટતો અને સાઇકલ લઈને નવા વાડજને મારે ઘેર થાકેલોપાકેલો પહોંચતો. બેચાર દિવસે વાર્તાકાર મહેશ દવે (જે આ થોડા પારખુઓમાંનો એક) મને ઓફિસે છ વાગ્યે મળવા આવતો. અમે સામેની કોઈ હોટેલમાં ચા પીવા જતા. એ પોતાની નવી નવી વાર્તાઓની વાતો કરતો અને એથી તો મારામાં વધુ નિર્વેદ પ્રગટતો, કારણ કે એ આધુનિકતાવાદી હતો અને મને એવું લખતાં આવડતું નહિ. મારી લઘુતાગ્રંથિ એથી વધુ ઘેરી બની જતી.